标题：中御门天皇
人物档案
中御门天皇：第114代天皇
在位期间：1709年7月27日-1735年4月13日
时代：江戸时代
首都：京都
居所：京都御所
幼称：长宫
陵墓：月轮陵
父亲：东山天皇
母亲：栉笥贺子
女御：近卫尚子
人生史略
中御门天皇，讳庆仁。东山帝第五子也。母新崇贤门院藤原氏，内大臣隆贺之女。 
宝永六年（己巳）六月，受禅于假殿。年甫九岁。秋七月，大内成。冬十月，以前关白基熙，为太政大臣。十一月，帝徙御新宫。十二月，基熙辞太政大臣。
七年（庚寅）夏四月，家宣命：“改铸金币，与古金并行，停贰朱金。”家宣之未拜阃职也，老中请曰：“故将军时，国用罄竭。改铸金币，淆以他金，故其数倍蓰。而地震城坏，修补立辨，今也国用匮乏，安知明日无灾变。请再改铸，以为之备。“家宣曰：“吾意不然。今拜将军之仪，此则国之大礼，不可得而省也。苟得给其经费，其他则一切从节俭。万一有不虞之变，吾将以一身当之。“闻者感泣。寻又议改铸恶币。有司曰：”元金杂银锡居半。今造纯金新币，使大小板重如故。则海内金币减其半，不如小其形以充原数而以故价行之。民明知其为纯金，不敢不行。然后采金于各处矿山，徐补其不足，以复庆长之旧也。若夫宝银，去其杂色而纯之。而新币之一，可以直宝银之三四。民明知其为纯银，亦不敢不行。“家宣从之，遂命改铸金币。其小钣及方金形如故而薄小，款文曰：“干。”五月，老中小笠原长重，罢。初纲吉封柳泽吉保于甲斐，许卤簿用剃刀。长重谏曰：“二事皆不可。然授城犹可。他日欲夺则夺。至剃刀，虽同姓诸藩，犹有不得用者，奈何许之。“纲吉不听，由此忤旨。及家宣袭职，间部诠房从伶人显擢为列侯。长重耻与之为伍，遂称病辞职，剃发号峰云。秋八月，诏赠德川纲重征夷大将军正一位太政大臣。从家宣之请也。德川纲条，献礼仪类典五百十卷，附图三卷。曰：“先臣光圀所撰之书，尝凭右大臣藤原公规，奏进太上皇，以撰次称旨。时出秘阁书若干帙，俾增辑焉。纲条不能赞扬成业，笥藏之久。适值赞政余暇，留心典章，命访求之。谨以缮写，呈上。冬十一月，奉币于神宫，告嗣位。即位于紫宸殿。十二月，以摄政家熙为太政大臣。
正德元年（辛卯）春正月，遣使大谷寺，修僧源空五百年之斋。上皇赐御书额，曰：“华顶山。”揭之山门。大谷敕祭昉于此。三月，家宣聘三宅缉明，室直清。并为儒臣。秋七月，摄政家熙辞太政大臣。八月，家宣令曰：“顷因巡察使上言，详闻郡国政治得失。良治善政，  京都御所一无所见。风俗衰颓，四民困穷。予承职未久，且有所思，不敢问其罪。自今已后，公田县吏，郡国领主，大小政事，其宜各自勉励，令四民安其业。倘不竣旧弊者，具论其罪，蔑有攸赦。“冬十一月，朝鲜使者赵大亿等来，贺将军继职。先是，家宣命有司，各录呈事例。新井君美上议十条，其略曰：“天朝天子，称曰天皇。天子众子，称曰亲王。蕃国君长，亦皆称王，若百济王，任那王是也。唐书曰：『日本初主，皆以尊为号，更以天皇为号。』然则王，是非天朝天子之号。故朝鲜记载日本天皇国王代序，其所谓国王，即我幕主也。“强辨纵横，人莫能难焉。家宣遂用君美之议，乃令宗义方曰：“两国信书，一如祖宗故事。其他接待之仪，悉皆改定。”其一曰：“使者至客馆，宜下舆入门。我使至客馆，宜迎之阶下。”使者既至大版，争辨不从。宗义方老臣平田秀贤进曰：“吾主掌邻好事者，百余年。今诸臣拒吾命，以失两国之好，恐非贵国之利也。诸君果不欲下阶者，吾将拥持诸君而下。“使者遂从命。既至江户，示以改定议。使者不敢违，独争赐飨仪。君美论辨折之。止散乐，始用雅乐。已而使者请曰：“贵国复书，犯我国七祖讳。愿改之。”君美驳之曰：“臣子为君父讳，礼也。安有使邻国之君，避国讳者哉？且五世不讳，自古而然。奈何讳七世祖？抑臣子之情，果有所不忍邪？贵国书既犯我国祖考讳，何不先改书，然后请之？“使者屈服，如其言。时人谓：”君美新进，敢变更故事。“谤议喧然。君美遂欲乞骸骨。家宣曰：”我之有君美，犹佛氏所谓一体分身也。纷纭之议，何足以介意。“君美感泣而止。家宣以宗义方朝鲜处置得宜，增封一千五百石。
二年（壬辰）春三月，家宣置吏于草津，骏府，品川三所，检往来诸士行李。且定驿亭人马钱，旅宿钱之数。秋八月，摄政家熙罢，以左大臣辅实代之。
九月，停铸新币。荻原重秀罢勘定奉行。元禄中，国用穷匮，重秀建议造恶币，时人憎嫉焉。而重秀益变易旧法，奸蠹日甚。及家宣袭职，国用益穷，重秀乃自奋担当，诸经费皆立辨。老中大悦，累增食邑至三千七百石。新井君美独不悦，屡白其奸，最后抗疏曰：“彼奸恶无比。今不黜，患必及国家。臣不胜愤激。彼而不黜，臣必极谏以死。“家宣遂黜重秀，削三千石。时人相庆。重秀忧愤，不食而死。家宣疾，自知不起，召君美曰：“我若有不可讳，传国于幼子锅松乎？将授尾州乎？抑使尾州摄事乎？三者孰可？”君美曰：“古有朝委裘者。今嗣君虽幼，为国储贰。谁敢贰者。假令尾公而摄事，甲邸从驾之徒，皆怀危疑。而嗣君有小不豫，人心摇动，是启乱阶也。今使嗣君绍统而辅以三家，何忧之有。“家宣意决。冬十月，疾病。召三家及老中曰：“吾将传国于幼儿锅松，卿等善辅之。”德川吉通对曰：“祖宗之建三家，正为今日。吉通等同心协力，以奉嗣君。祖宗之业，必不至墬矣。“因顾老中曰：”卿等慎勿忘今日之命。“一座耸动。家宣又召有司曰：”事未经裁决者，悉白之。“乃亲听之。皆判决焉。群臣获罪屏居者，皆赐宽赦。左右近臣，皆赐谒，为永诀。老人有流涕者，则张目叱曰：”生必有死，何其泣之为。“三日而薨，年五十一。锅松嗣，年甫四岁。召诸侯伯，传遗命曰：”吾以不肖，缵东照宫之绪，夙夜勉励，思所以恢弘祖业。不幸享世日浅，宿志不遂，遗憾曷己。抑历观往古，主幼国危，槩由大臣争权，树党相轧。夫同舟济海，胡越同心。况在今世，生长太平，孰不浴东照公之恩泽。汝群臣百僚，其宜戮力协心以济患难。若背恩忘义，以践覆辙，非徒国家之忧，实天下万民之不幸也。天下贵贱，一体此意。十一月，葬家宣于增上寺。敕赠正一位太政大臣。谥曰文昭院。十二月，诏以锅松为权大纳言，叙正二位。上皇敕改名家继，亲染宸翰赐之。林信笃建言曰：“年号用正字，古人以为不祥。宜奏请改元。”间部诠房问之新井君美。君美曰：“此明儒妄说，非君子之言也。正字果邪，一岁之首为正月，是以不祥之月为岁首也，岂有是理乎。
三年（癸巳）夏四月，诏以家继，任征夷大将军，迁内大臣。每将军袭职，大国诸侯，各飨老中及班头，设散乐，大约三岁而毕。于是，诸侯请享老中。辞曰：“先将军袭职四年，诸侯享礼才毕，今奈河复行此礼。姑停之，待重有庆事可也。”诸侯皆大悦。五月，定妇女服制。先是，江户风俗奢靡。妇人衣服，创意制造，日新月盛，华丽亦极矣。老中欲矫其弊，使间部诠房白夫人藤原氏，所生胜田氏，曰：“老中议禁奢侈。而奢侈之弊，实在妇人服饰。今欲禁之。令不行于后宫，则无以令府下。请留意焉。”二氏曰：“诺。”于是议决。遂下令曰：“凡衣服之制，禁用奇巧过制。过制者抵罪。”
四年（甲午）春三月，流胜田氏傅媪江岛于信浓。初家继幼穉，闺闱之禁稍弛。江岛美而淫，颇有失行。吏莫敢诘之。胜田氏使江岛诣增上寺，归路过木挽街戏场，召戏子辈狎饮。后宫小吏在座，江岛叱曰：“汝等安得与我同席！”小吏怒曰：“戏子且同席，何乃叱我。“还悉发其奸，连累数十人，府下为之汹汹，遂有此命。夏五月，改金银诸币，复庆长纯质。令西海诸侯曰：“蕃舶之出没边海，敢近海岸者，斩其人，火其舶。我舟私近蕃舶者，必追捕之。”初纲吉时，务柔远人，法令宽纵。清商或凌虐我贱民，抗者抵罪。由是外商稍稍专横。其后铜价腾踊，互市不行。长崎民或不能糊口，往往私贩海上。清商亦或登岸侵略，土人拒之则执兵器劫之。长崎吏诉之江户。新井君美闻之，愤然曰：“我国尚武，万国所知。今受侮至此，奈国体何！”遂建议严防备。因有此命。秋八月，贝原笃信，殁，年八十五。字子诚，筑前人。仕黑田氏，以博览笃学，名重海内。出好陆王说，后信朱熹。救世之心实苦。其所著书百余种，多书以国字，语极恳切。
五年（乙未）春二月，减清及荷兰商船岁额。清舶三十艘，荷兰舶二艘为限。给船牌曰：“汝等不欲守此法，宜速引去，勿再来。秋七月，禁讼狱者行贿赂于吏。八月，麾下士生岛幽轩，自庆其寿八十，集府下耆老于其宅。会者志贺瑞翁，小林勘斋，左治宗见等凡七人。瑞翁百六十七，勘斋百三十六，宗见百七岁。其余四人，皆九十以上云。瑞翁，生于天文十八年，没于享保中，寿一百八十。时以为人瑞。冬十二月晦，江户郭内火。诸侯第多毁。 
享保元年（丙申）春正月，火未灭。着礼服者，被防火裘者，交错于路。及午时，始熸。三月，胜田氏与间部诠房拥家继游内园。家继有所感冒，遂成疾。夏四月，薨，年八岁。五月，葬于增上寺，敕赠正一位太政大臣，谥有章院。先是，家继约婚于吉子内亲王，遣使纳币。未成婚而薨。亲王寻剃发，号净琳院。夫人藤原氏命德川吉宗，入袭本宗。吉宗固辞。德川纲条起执其手，延之上座，遂为储嗣，时年三十三。吉宗，纪伊大纳言光贞第三子也。翌日，吉宗命坏四脚门。或谏曰：“古云：『三年不改父之道。』门未可毁也。”吉宗曰：“知父祖不义而不改，是为不孝。一时迟缓，则一时之不孝。一日懈怠，则一日之耻辱。何惮而不改。秋八月，诏以吉宗为权大纳言。寻拜征夷大将军，迁内大臣。冬十一月，以摄政辅实复任关白。
二年（丁酉）春正月，江户火。郭内诸邸皆延烧。
三年（戊戌）春二月，蛮船来筑海。筑前，长门，小仓等诸藩，为兵备。
冬闰十月，禁干字币。十一月，吉宗好推步学，是月始建测午表于吹上苑。是岁，吉宗奏修山陵。初纲吉修陵庙，不知其所在者多矣。至是，更据图检之。或甃石，或作栏，数年竣工。
四年（己亥）春三月，修后白河帝五百年忌斋。纵民拜御真。秋九月，吉宗命制日本国全图。至八年而成。
五年（庚子）春二月，吉宗命高濑忠敦，撰『明律释义』。忠敦，纪伊人。吉宗在国时，擢为儒官。忠敦感知遇，益讲习经史，博究群书。尝大冈忠相问听狱之要，察情之务。忠敦笑曰：“监官检核，在其智识敏通，秀彻上下耳。条制法令，烦攅清重，不可拘泥古今之规格。“忠相大叹赏焉。白川城主松平基知，横敛暴赋，委政奸臣。部下民庶，不聊其生，相聚作乱，至数万人。乃薄城愬曰：“愿赐郡奉行杉浦德，使我辈得喰其肉。“基知慰喻切至，罚德及党与。民乃散。冬十月，德川宗尧，献『大日本史』于幕府。是岁，吉宗检群臣勤务满十年者，褒赏有差。
六年（辛丑）春正月，禁发铳捕鸟为业者。二月，命荻生茂卿，训点『六谕衍义』。夏六月，废伊豆下田奉行，更置浦贺奉行。秋七月，吉宗献『皇清经解』，『康熙字典』，及宋元诸儒经书注笺于御府。八月，置投书匣于评定所。及京师，大阪厅门前。世谓之诉状箱。九月，法皇幸修学院及林丘寺观枫。冬十二月，吉宗禁衣服器玩用金银，及制新样。
七年（壬寅）春正月，辅实辞关白，以左大臣纲平代之。二月，吉宗命室直清，译『六谕衍义』刊之，以散民间。又作字帖教孩儿。夏四月，吉宗修家继七年忌斋。朝廷依例，将遣天使修万部法会。吉宗辞之，自修千部会。后以为常。秋七月，吉宗命庄内，白川，宇津宫诸藩，修日光山庙。冬十月，吉宗猎于户田，闻村医教童子以历世揭示。赐金及『六谕衍义大意』一帙，遍令童子学习焉。
八年（癸卯）春三月，法皇庆皇姊元瑶大尼寿九十，院中开宴。医师岸本惟明，年百二十，侍宴献诗。法皇叹赏其老而壮，赐之名画。
九年（甲辰）春二月，大阪火。民多焚死。法皇将幸修学院观杜鹃花。及闻灾，悯然而止。秋七月，徙柳泽吉里于郡山，以甲府隶幕府。始置甲府城番。九月，吉宗召山田正朝讲经。正朝，医员正芳之子，时年十二，人呼为神童。冬十二月，清施翼亭携『元亭疗马集』来献。吉宗赐金三枚酬之。
十年（乙巳）夏四月，诏以吉宗长子家重为权大纳言，叙从二位。五月，新井君美，殁，年六十九。君美，常陆人，生而岐嶷聪慧。三岁写字，六岁诵书。既长，器资宏伟，才负经纶。其学洽闻多识，通晓和汉古今典故。所述作之书，世称其有用。善以国字纪事，是以虽日用简牍，皆足以传矣。其著书，并未脱藁者，一百六十余种，今尚存于其家云。秋七月，永野忠恒发狂，俄拔刀击毛利师就于城中。师就拔刀防之，监察户田，长田等就之。师就逃去。吉宗奏收忠恒封邑。冬十二月，吉宗禁元禄币，更造新币，以复庆长旧制。是岁，诸国竹华实而枯。
十一年（丙午）春三月，吉宗狩于小金原。夏六月，关白纲平罢。以左大臣家久代之。秋七月，清舶来献方物。及辽东蔘实百种，『采蔘记略』一帙。冬十月，吉宗命建部贤弘，中根元圭，校『历算全书』。
十二年（丁未）秋七月，柬埔塞使偓雅世牢，来长崎献方物，乞互市。吉宗给船牌，斥方物。八月，吉宗修小御所。冬十二月，禁神祀佛会作新样。
十三年（戊申）春正月，荻生茂卿，殁，年六十三。茂卿，性豪迈，博学洽闻。自负文才，睥睨一世。初服朱子说，及中年，尚护宋儒。后挺然立一家言。痛驳性理，并攻伊藤仁斋。又效明李于鳞，修古文辞。先儒所作，一切排之，为不免侏俪鴃舌。其所著书，字傍不施训译。韩人赏之曰：“贵邦书册，行傍皆有译音。惟物氏文集无译音。”即此一事，可知其为豪杰也。二月，江户火。发金赈遭灾者。命使市街蓄救火夫，以伊吕波字为号。先是，市厘多板屋草舍，火易延烧。故命以瓦更之，贷其资财。夏四月，吉宗谒日光庙。遂之足利学校，检其藏书。秋九月，江户大水。漂没两国桥。新大桥及民舍。冬十二月，吉宗命有司，建甲斐节妇阿粟碑。阿粟幼孤，村长怜其贫，与资妆嫁村人安平。未几，安平罹恶疾。粟躬耕以养舅父。是秋，大雨风。河水暴溢。人相呼曰：“大水将至。”时安平体溃烂不能起，谓粟曰：“我幸溺死，汝宜速去。汝之不我丑，而扶持之勤，铭心不忘！“粟泣曰：”相伴数年，临难弃之。妾不忍也！“言未毕，门外汹汹，曰：”水声近矣。后者死。“粟扶舅出门，托之人。舅曰：“同去。”粟曰：“大人步迟，请先去。妾与良人追及。”乃入侍夫侧，誓天曰：“妾与夫同死！”遂溺。有司具状告之。有此命。
十四年（已酉）夏四月，安南献象。天皇观之。象自拜跪，人皆异之。
磔天一坊改行，斩修验南岳等三十余人。初改行伪将军吉宗遗胤，称德川天一坊，宿品川驿，结党与图非望。为町奉行伊奈氏所告，遂伏诛。
十五年（庚戌）春正月，吉宗刊『普救类方』，颁布之诸国。吉宗尝怜僻地人民不得医疗，命医员林良适，丹羽正伯等，译『诸方紧要』作一书，至是成。夏六月，京师火。延烧三千余户。吉宗发金谷以赈之。冬十一月，天皇患麻疹。吉宗命清人沉爕庵，校『唐律疏义』。
十六年（辛亥）春正月，吉宗造武第于江户田安门内，是为田安家祖。宗武，吉宗之二子也。频年登稔。是岁，谷价益低。京师斛米银二十六钱。
十七年（壬子）夏四月，吉宗设曲水宴，使侍臣赋诗。诸道蝗。西海，山阴，山阳最甚。吉宗乃移关东粟，以赈其民。谷价顿腾，斛米银二百钱。筑前孝子正助，家贫能事亲，敬长恤孤，皆非人所及。一夜有盗，担一包米去。正助踪之，则村人也。明日，借一包  中御门天皇米于人，负至其家。曰：“子昨宵负归之米，是我公租。请换此包。”其人骂曰：“吾不盗矣。”正助曰：“且莫大声。”四邻闻之，惊集，检其家，出所窃之包，缚盗而去。是岁，西海蝗，无地不被焉。独政助之田，不见一蝗，熟如常岁。乡人叹以为孝德所感。
十八年（癸巳）春正月，以关白家久为太政大臣。西南四道大饥。饿莩十六万九千余人。吉宗每日给男米二合，女一合，以赈救之。先是，琉球贡甘薯于萨摩，长崎人亦获之外舶，以种各处。是歉也，赖以免饥者甚多。小笠原贞任至自小笠原岛。贞任曾祖贞赖，为深志城主。文禄二年，朝鲜归途，回历南海，获一岛，命以其氏。尔后，每岁航以收其利。宽永中，停之。至是，贞任再往，取方物而归。夏六月，诸国大疫。冬十二月，关白家久辞太政大臣。是岁，沉爕庵，沉南苹等归清。南苹，吾兴人，善画，最长花鸟。寓长崎三年，象胥神代绣江从师之。南苹写兰一叶授之。绣江学之一两日，以示南苹。南苹舍而不顾。或告绣江曰：“子欲得南苹先生法，须学一叶三十日。”绣江乃如其言。南苹果喜而传其法。
二十年（乙卯）春三月，帝让位于皇太子。受天台秘印于尊佑入道亲王，又问真言秘密于大僧正孝宥。
元文二年（丁巳）四月，崩，寿三十七。五月，葬泉涌寺，称中御门院。
家室成员
女御：近卫尚子
第一皇子：昭仁亲王（樱町天皇）
典侍：清水谷石子
第二皇子：公遵法亲王
第四皇女：理秀女王
第六皇女：尊乘女王
第八皇女：周宫
典侍：园常子
第三皇子：忠与法亲王
掌侍：久世夏子
第二皇女：三宫
第三皇女：五宫
第五皇女：成子内亲王
第七皇女：永皎女王
第五皇子：信宫
掌侍：五条宽子
第六皇子：遵仁法亲王
妃：小森赖季之女
第一皇女：圣珊女王
第四皇子：慈仁法亲王
养子：睿仁法亲王（有栖川宫职仁亲王王子）、公启法亲王（闲院宫直仁亲王王子）
在位年号
宝永
正德
享宝
天皇陵地
  中御门天皇陵地——月轮陵